થ્રી ઇડિયટ્સ ફિલ્મમાં આમિર ખાન એન્જિનિયરિંગ કોલેજમાં ભણતા વિદ્યાર્થીને જે તાણ રહેતી હોય તે અંગે આચાર્યને કહે છેઃ યહ કોલેજ હૈ, યા પ્રેશર કૂકર? ડેવિયન્ટ એટલે વિસામાન્ય. ક્યારેક અત્યંત તેજસ્વી એવા અર્ધપાગલ માટે અંગ્રેજીમાં ક્વાર્ક શબ્દ પ્રયોજાય છે. મનોવિજ્ઞાનમાં મૌલિકતાનો ખરો સંબંધ ડાઇવર્જન્ટ થિંકિંગ સાથે જોડવામાં આવ્યો છે. રવિશંકર મહારાજ વાતવાતમાં કહેતાઃ જે ઘરેડમાં ચાલે તે ઘરડો.’ જે ઇડિયટ કે ક્વાર્ક છે, તે અન્યથી સહેજ ફંટાઈને ચાલે છે. જગતના ઇતિહાસમાં જેમણે કશીક ધાડ મારી છે, તે આવા થોડાક નીમપાગલોએ જ મારી છે. આઇન્સ્ટાઇન ભણવામાં ધાડમારુ નહોતો. કહેવાય છે કે જગતમાં ખૂબ જ ઊંચો બુદ્ધિઅંક (આઇક્યુ) આઇન્સ્ટાઇનનો હતો. ગુજરાતનાં માતા-પિતાને વિનંતી છે, તમારાં સંતાનોને દબાણ કરીને મેડિકલમાં કે એન્જિનિયરિંગમાં ધકેલશો નહિ. જેને ગણિત કે વિજ્ઞાનમાં રસ ન પડે તે બાળક ડોબો નથી. એને જો મનગમતો વિષય મળી જાય તો જરૂર ઝળકી ઊઠશે. ગુલાબ ગુલાબ છે. રાતરાણી રાતરાણી છે. બન્નેની પ્રકૃતિ અલગ અલગ છે. બન્ને વચ્ચે સરખામણી ન હોય. બન્ને પોતપોતાના છોડવા પર મહાન છે. માતા-પિતા ક્યારેક ચંગીઝ ખાન બનીને પોતાના જ બાળકનું મૂલ્યાંકન એ પરીક્ષામાં કેટલા ટકા લેવા તેના પરથી કરે છે. આવાં અભણ માતા-પિતાનું પાપ બાળકને જીવનભર નડતું રહે છે. બાળક કંઈ માટીનો લોંદો નથી. એના પુષ્પત્વને ચીમળી નાખવાનું પાપ એની કરિયરના નામે કરવાનું યોગ્ય નથી. ગલકાના ફૂલનું પણ પોતીકું સૌંદર્ય હોય છે. ફૂલ આખરે ફૂલ છે અને એને ખીલવાનો અધિકાર છે. વાલીઓ બાળકના માળી છે, માલિક નથી. તેઓ માળી બનવાને બદલે કઠિયારા બને તે અક્ષમ્ય અપરાધ છે.